laion/Wikipedia-Exotic huggingface dataset:
אלן הודג'קין

אלן לויד הודג'קין (באנגלית: Alan Lloyd Hodgkin‏; 5 בפברואר 1914 - 20 בדצמבר 1998) היה פיזיולוג וביופיזיקאי בריטי, שזכה בפרס נובל לפיזיולוגיה או לרפואה בשנת 1963 יחד עם אנדרו הקסלי וג'ון אקלס. הודג'קין נולד בבאנבורי שבאוקספורדשייר. ב-1930 זכה במדליית ארד בתחרות לבתי ספר שארגנה החברה המלכותית להגנה על ציפורים. בהמשך, הוא למד ביולוגיה וכימיה בקולג' טריניטי (Trinity) שבקיימברידג', שם סיים את לימודיו ב-1936. בטריניטי, הומלץ לו ללמוד כמה שיותר פיזיקה ומתמטיקה, וכך עשה. בטרם סיים את לימודיו, החל לעשות ניסויים חובבניים על מערכת העצבים של צפרדעים, שאותם המשיך מאוחר יותר. בין השנים 1937–1938 עבד במעבדה של הרברט ספנסר גסר ברוקפלר שבניו יורק, שם למד לנתח אקסון של לוליגו שקוף (Loligo vulgaris). ב-1938 חזר לקיימברידג', והתחיל לעבוד עם אנדרו הקסלי. כבר ב-1939 פרסמו השניים מאמר ב-Nature, שבו הציגו את הפעם הראשונה בה נמדדו פוטנציאלי פעולה מתוך סיב עצב. מדידה זו הוכיחה כי תיאורית הממברנה של ברנשטיין שהייתה מקובלת עד אז לגבי המנגנון מאחורי תופעת פוטנציאל הפעולה איננה נכונה, והיוותה את הבסיס להמשך מחקרם של השניים אחרי מלה"ע השנייה. במהלך מלחמת העולם השנייה התנדב לשירות רפואה בחיל האוויר. בין השנים 1940–1945 פיתח רדאר מוטס. במסגרת זו, הוטס הודג'קין בטיסת המבחן של בריסטול בלנהיים מחומש ברדאר הסנטימטרי הראשון. לאחר מכן שב לקיימברידג', שם יחד עם אנדרו הקסלי פיתח תאוריה לגבי פוטנציאל פעולה, באמצעות אחד טכניקה אלקטרופיזיולוגית חדשה של קיבוע מתח ("Voltage clamp"). לשיטה הזו נחשף בביקורו בארצות הברית אצל קנט קול באביב 1947. השיטה זו שומרת על מתח קבועה של התא באמצעות הזרקה של יונים עם מטען חשמלי נגדי בעת שינוי של מתח הממברנה. הודג'קין והקסלי יישמו את השיטרה במהירות ושכללו אותה להוכיח המנגנון היוני בבסיס הדחף העצבי. העבודה נעשתה על האקסון הענק מדיונוני רחף, עליו עבד הודג'קין קודם לכן, מה שאפשר להם לעקוב אחר הזרמים היוניים. דבר זה לא התאפשר בנוירונים אחרים, משום שהטכנולוגיה של אותה עת לא הצליחה לעקוב אחרי זרמים יוניים בתאים כה קטנים. השניים פרסמו סדרה של חמישה מאמרים עוקבים ב-1952, בהם ביססו מודל מתמטי למנגנון שמאחורי פוטנציאל הפעולה המניח שני זרמים עצמאיים של יונים, נתרן ואשלגן, העומדים בבסיס פוטנציאל הפעולה. ב-1963 זכה בפרס נובל לרפואה ולפיזיולוגיה על מחקרו המשותף עם אנדרו הקסלי שעסק בפוטנציאלי פעולה בעצבים. את הפרס הם חלקו עם ג'ון אקלס, שמחקריו עסקו בפעילותן של סינפסות. מחקריהם של הקסלי והודג'קין הובילו אותם לשער שיש תעלות יונים, השערה שאוששה כמה עשורים מאוחר יותר, לאחר פיתוח של שיטות עליהם זכו ארווין נהר וברט זקמן בפרס נובל לרפואה ולפיזיולוגיה לשנת 1991. ב-1965 זכה במדליית קופלי מטעם החברה המלכותית. בין השנים 1966–1976 היה הודג'קין נשיא האיגוד לביולוגיה ימית של בריטניה (Marine Biological Association of the United Kingdom). ב-1973–1984 היה נשיא אוניברסיטת לסטר. ב-1948 הצטרף לחברה המלכותית. ב-1972 הוענק לו תואר אבירות מטעם מסדר האימפריה הבריטית, וב-1973 הצטרף למסדר ההצטיינות. בין השנים 1970–1975 הוא היה נשיא החברה המלכותית. מודל הודג'קין-הקסלי מדיה וקבצים בנושא אלן הודג'קין בוויקישיתוף אלן הודג'קין, באתר פרס נובל (באנגלית) כתבה בעקבות פטירתו באתר BBC (באנגלית) מאמרם של הודג'קין והקסלי על פוטנציאל חשמלי(הקישור אינו פעיל) (באנגלית) אלן הודג'קין, באתר אנציקלופדיה בריטניקה (באנגלית) A. L. HODGKIN AND A. F. HUXLEY, Action potentials recorded from inside a nerve fibre., Nature, vol. 144, pp. 710-711, 1939
חורבת דובה

חורבת דוּבָּה הוא אתר ארכאולוגי השוכן על גבעה בסמוך לכביש המוביל מכביש 672 לקרן הכרמל. האתר שוכן על פסגה המתנשאת לרום של 475 מטר. באתר שרידי מבנים מהתקופה הרומית והתקופה הביזנטית. השרידים נמצאים חלקם בפסגת הגבעה וחלקם על גבי המדרון. מהמבנים שרדו חלקי קירות, דפנות של דלתות ומשקופים, מפתנים ואבני פותה. בנוסף שרדו במקום בורות מים ושרידי בתי בד. באתר נמצא סרקופג חצוב בסלע, שחציבתו לא הסתיימה. כ-200 מטר מצפון מערב לחורבה נמצאים שרידי גת. בור האיסוף גודלו 2 על 1.3 מטר. אל הבור מגיעה תעלה רדודה שתחילתה במשטח דריכה ששטחו 2 על 2.3 מטר. מסורת מקומית נוצרית מייחסת לאתר את מקום העימות בין אליהו הנביא ונביאי הבעל. מנחם מרקוס, הר הכרמל סקר נוף ומסלול טיול, הוצאת רשות הטבע והגנים, 1997, עמ' 94 "חרבת דבה", מדריך ישראל החדש : אנציקלופדיה, מסלולי טיול כרך 5 : הכרמל וחופו ורמות מנשה, הוצאת משרד הביטחון, עמ' 107.
מוזיאון המזגגה

מוזיאון המזגגה הוא מוזיאון לארכאולוגיה ולזכוכית, השוכן במבנה שהיה בעבר מפעל לייצור בקבוקי זכוכית ליין, פרי יוזמה של הברון אדמונד ג'יימס דה רוטשילד. כיום מוצגים במוזיאון ממצאים ארכאולוגיים מחפירות תל דור, תותחים של צבא נפוליאון, ממצאי קרבות, כלי זכוכית ופסיפסים. במוזיאון מוצגות תערוכות מתחלפות של אומנות מודרנית בקרמיקה וזכוכית. בסמוך למוזיאון מוצגת מעגן מיכאל II (ספינה) שהיא העתק מדויק של ספינה יוונית בת 2,400 שנה. המוזיאון שוכן בקיבוץ נחשולים. מבנה המזגגה נבנה בשנת 1891 על ידי הברון רוטשילד במטרה להקים מפעל לייצור בקבוקי זכוכית עבור היקבים בראשון לציון וזכרון יעקב. למנהל המזגגה מונה מאיר דיזנגוף. הניסוי נכשל והמבנה ננטש לאחר כשלוש שנים. בשנת 1980, לאחר שהמבנה היה נטוש 85 שנה, הוחלט כי יוקם בו מוזיאון. היה זה לאחר עריכת חפירות ימיות באזור וחפירות יבשתיות בתל דור. מרבית הממצאים מהחפירות מהעיר דור מוצגים במוזיאון. במוזיאון יש חדרי תצוגה מרהיבים וסרטים המציגים את סיפור מפעל המזגגה, מוצגים מזכוכית עתיקה עד זכוכית בת ימינו, תערוכות מתחלפות של אומני זכוכית, והסבר של סוד הפקת צבע התכלת שהופק בתל דור בתקופות קדומות מהחילזון ארגמון קהה קוצים. בין המוצגים שברי חלזונות, בריכות אגירה, מתקן הפקה, צמר צבוע, שברי כדים ובהם שרידי צבע בן 2,500 שנה. היות שהתגלו בחוף הים גם תותחים, רובים, כידונים וחומרי נפץ ממסע נפוליאון בארץ ישראל, הוכן מיצג ובו תיעוד לילה דרמטי אחד בחודש מאי 1799, עדות לנסיגתו של נפוליאון מעכו ליפו שבמהלכה הושלכו אמצעי הלחימה בחוף. חפצי נוי, כלי תמרוקים, סירי בישול ואפייה, כלי אריגה וטווייה אשר נמצאו בעתיקות איפשרו להקים חדר תצוגה לנושא המשפחה: דמויות של נשים הנושאות על גבן חפצים, כמו כלי חרס מעוטרים בסגנון יווני וכן תבליטי מתכת, שנהב ופסלונים. בחדר מיוחד מודגם הביצוע של חפירה תת-ימית. במקום גם ממצאים שנמשו מתוך ספינה עתיקה. ממצאים רבים קשורים להיותה של דור עיר נמל חשובה, שקיימה מסחר בינלאומי ער, ובהם גם חפצי מותרות שנסחרו דרך הים באותה עת. חיצי הבליסטראות ואבני הקלע שנמצאו מהווים עדות למלחמות שעברו על העיר. מבנה המזגגה מארח את החפירה הארכאולוגית המתקיימת בתל דור ומשמש כמקום לעיבוד ולרפאות הממצאים על ידי המשלחת הארכאולוגית הפועלת במקום. בסמוך למוזיאון מוצגת מעגן מיכאל II (ספינה) שהיא העתק מדויק של ספינה יוונית עתיקה בת 2,400 שנה. מדיה וקבצים בנושא מוזיאון המזגגה בוויקישיתוף אתר מוזיאון המזגגה "ספינת תורן לבית המזגיגה בתנטורה", "המליץ", 24 בספטמבר 1893. העתק באתר: "שפת הים" - ים וספנות בעיתוני ההשכלה, התחייה והיישוב, 1948-1856. ישראל שפירא, הכישלון של רוטשילד לייצר בקבוקי זכוכית, באתר כיכר השבת, ‏יוני 2020
החברה לפיתוח גוש עציון

החברה לפיתוח גוש עציון היא חברה עירונית שמספקת לתושבי גוש עציון שירותי הסעות (אוטובוסים ומיניבוסים) שירותי פיתוח ובנייה, תחנות דלק, פארק תעשיות קניון מסחרי בשם מרכז הרים בצומת גוש עציון ומרכז מסחרי רחב. החברה כיום מנוהלת על ידי מועצה אזורית גוש עציון. יו"ר החברה הוא ראש מועצת גוש עציון שלמה נאמן. מנכ"ל החברה הוא אהרוני נויבואר. החברה הוקמה בשנת 1984 על ידי היישובים בגוש עציון, כזרוע כלכלית שתסייע בפיתוח המרחב העסקי והכלכלי של גוש עציון. החברה מעסיקה כ-300 עובדים ובעלת שני תווי תקן בתחום הבטיחות והתעבורה: ISO 9001 ו-ISO 9301. באחריות חטיבת התחבורה כ-200 אוטובוסים ומיניבוסים. החברה מבצעת כאלף נסיעות מדי יום. בתחבורה הציבורית ובתחבורה הפרטית. בין לקוחות החברה אגד, צה"ל ומוסדות חינוך. מוסך החברה ממוקם בפארק תעשיות גוש עציון הסמוך למועצה המקומית אפרת. המוסך מעניק טיפולים לכל רכבי החברה: אוטובוסים, מיניבוסים ורכבים פרטיים. חטיבת הבניה מתמודדת על מכרזים בגוש עציון ומחוצה לו ובונה מבני ציבור כדוגמת גני ילדים ובתי ספר וכן בתים פרטיים. לחברה מספר מתחמי מסחר ותעשייה בגוש עציון המנוהלים על ידי דני אילן - מנכ"ל חברות הבת. אלה כוללים קניון מסחרי בשם קניון הרים בצומת גוש עציון, תחנת דלק ושני פארקי תעשייה: פארק תעשייה גוש עציון ופארק תעשייה במזרח גוש עציון. לחברה בית דפוס הפועל באזור המסחרי של אלון שבות. החברה נוסדה בידי תושבי גוש עציון בשנת 1984 למטרת פיתוח יישובי גוש עציון. בשנת 2000 באינתיפאדה השנייה החברה שימשה מתן הסעה ברכבים ממוגני ירי והייתה החברה היחידה בארץ שנתנה שירות הסעה ממוגן ירי באזורי יהודה ושומרון. אתר האינטרנט הרשמי של החברה לפיתוח גוש עציון החברה לפיתוח גוש עציון, דף שער בספרייה הלאומית
ג'ורג' האריס

ג'ורג' האריס (באנגלית: George Prideaux Robert Harris‏; 1775 – 1810) היה סגנו של הסוקר בימיה הראשונים של טסמניה שבאוסטרליה, מהקמת המושבה הבריטית ב-1803, ועד מותו ב-Hobart Town בשנת 1810. הוא היה גם מגלה ארצות, אמן וחוקר טבע אשר תיאר רבים מהצמחים ומחיות הכיס הקיימים באי, כולל השד הטסמני והזאב הטסמני. Pretyman, E. R. ‏(1966). "Harris, George Prideaux Robert (1775–1810)‎" באתר Australian Dictionary of Biography. קנברה: האוניברסיטה הלאומית של אוסטרליה. University Librarian (22 באוקטובר 2007). "The Abject Thylacine". Imaging the Thylacine. University of Tasmania. נבדק ב-2009-05-02. {{cite web}}: (עזרה) ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
רשימת יצירות מאת אנטוניו ויוואלדי

להלן מובאת רשימת היצירות מאת אנטוניו ויוואלדי מלחין איטלקי מתקופת הבארוק. להלן רשימת יצירותיו של ויוואלדי שפורסמו בחייו וקיבלו מספר אופוס. אופוס 13, "Il pastor fido" המיוחס לוויוואלדי הולחן למעשה על ידי ניקולס שדביל שהתחזה לו. היצירה כוללת שש סונטות לאבוב פיקולו, וייל (vielle, וריאציה ישנה לכינור), חלילית, חליל צד, אבוב או כינור ובאסו קונטינואו. היצירה פורסמה ב-1737 על ידי מוציא לאור שסיכם עם שדביל לפרסם יצירות שלו בשמו של ויוואלדי ולהעביר את הרווחים לשדביל. ההסכם תועד על ידי המוציא לאור במסמך נוטריוני ב-1749. להלן רשימת יצירותיו של ויוואלדי שלא קיבלו מספר אופוס וממוספרים על פי רשימת ריום: מדיה וקבצים בנושא רשימת יצירות מאת אנטוניו ויוואלדי בוויקישיתוף כל צורות מיון היצירות של ויוואלדי Sardelli, Federico Maria (2007). Vivaldi's music for flute and recorder. Asgate Publishing. pp. 76 ff. ISBN 978-0-7546-3714-1. Introduzioni היא מוטט לסולו ווקאלי שנועד להיות מושר לפני ביצוע של טקסטים ליטורגיים על ידי מקהלה
קסנוקרטס

קסנוקרטס איש כלקדון חי בין השנים 396/5 – 314/3 לפנה"ס. היה פילוסוף יווני ותלמידו של אפלטון. בהמשך ימיו שימש ראש האקדמיה באתונה. המידע אודותיו מועט. מרשימת חיבוריו הארוכה שמביא דיוגנס לארטיוס, ושמהם לא שרד דבר, עולה שעיקר ענינו היה בשאלות של מוסר, ובעיקר בצד המעשי הנוגע למוסר מאשר לבירור התאורטי. על תלמידיו של קסנוקרטס נמנים הפילוסופים: זנון מקיטיון וקראנטור. בתחום האפיסטמולוגיה קסנוקרטס קבע חלוקה ברורה יותר של שלושת ענפי הפילוסופיה, ביחס לחלוקה של ספסיפוס. הוא מבחין בין שלוש רמות של הכרה: ידיעה, חישה ודעה. הידיעה (episteme) מתייחסת למהות של גוף החשיבה הטהורה שלא מערבת את עולם התופעות. חישה (aisthesis) היא המהות שעוברת לעולם התופעות. דעה (doxa) מתייחסת למהות המאחדת תפיסה חושית והגיון טהור, למשל מהות הכוכבים. הוא ביכר את הדעה, והשתדל, יותר מאפלטון, להציג את המתמטיקה כמתווכת בין הידיעה והתפיסה החושית. ידוע כי כתב ספרים בשם "על מספרים", "תורת המספרים" בנוסף על ספרים בגאומטריה. פלוטרכוס כותב כי קסנוקרטס ניסה פעם לחשב את מספר ההברות האפשריות ליצירה על ידי צירופים של אותיות האלפא-ביתא. התוצאה הייתה 1,002,000,000,000 (רבבה ועשרים פעמים רבבי רבבות). ייתכן כי זהו הניסיון הראשון של ניסיון לפתור שאלה קומבינטורית העוסקת בתמורות. קסנוקרטס תמך ברעיון של קווים וגדלים שאינם ניתנים לחלוקה, על מנת להתמודד עם הפרדוקסים של זנון. The Oxford Classical Dictionary, eds. S. Hornbowler and A. Spawforth, Third Edition, Oxford, p.1628, s.v. Xenocrates מדיה וקבצים בנושא קסנוקרטס בוויקישיתוף קסנוקרטס, באתר אנציקלופדיה בריטניקה (באנגלית) ערך זה הוא קצרמר בנושא פילוסופים ובנושא יוון העתיקה. אתם מוזמנים לתרום לוויקיפדיה ולהרחיב אותו.
אנקסארכוס

אנקסארכוס איש אבדרה (ביוונית: Ἀνάξαρχος;‏ 320-380 לפני הספירה) היה פילוסוף, מורו של פירון. ליווה את אלכסנדר הגדול במסעו לאסיה. כתב חיבור על המלוכה, נושא שהיה לסוגה חשובה בתקופה ההלניסטית. דגל בתורה הסקפטית. השווה את המציאות לתפאורת-תיאטרון. The Oxford Classical Dictionary, eds. S. Hornbowler and A. Spawforth, Third Edition, Oxford, p.86, s.v. Anaxarchus ערך זה הוא קצרמר בנושא פילוסופים. אתם מוזמנים לתרום לוויקיפדיה ולהרחיב אותו.
ארכיטס

ארכיטס איש טרנטום (טאראנטו של ימינו), (ביוונית: Ἀρχύτας ο Ταραντίνος, ‏ 428–347 לפנה"ס), היה פילוסוף יווני מן האסכולה הפיתגוראית, ומתמטיקאי. חיפש פתרונות לבעיות מתמטיות ובהן בעיית הכפלת נפח הקובייה. עסק בזיקה שבין יחסים מתמטיים ומוזיקה. שימש גם כאיש צבא. שחרר את אפלטון מידיו של דיוניסוס מלך סירקוזי. אחד מתלמידיו הוא אאודוקסוס מקנידוס. ארכיטס נחשב לאחד ממייסדי המכניקה המתמטית. באמצעות יישום של סדרה של מושגים גאומטריים לחקר מבנים, קשרים ומפרקים, הוא ביסס את מדע המכניקה. הוא לא רק יישם עקרונות מתמטיים לחקר מכונות, אלא גם תכנן ובנה מכונות חדשות. ב-425 לפנה"ס, הוא יצר את כלי הטיס הבלתי מאויש הראשון בכל הזמנים - ציפור מכנית שיכלה לעוף באמצעות הנעת כנפיה בדומה לציפור רגילה. את האנרגיה להנעת הכנפיים סיפק מכניזם אוטומטי שהיה מותקן בקיבתה. הציפור עפה לאורך 200 מטר בערך, ולאחר שכל האנרגיה שלה נוצלה היא נפלה לקרקע. ארכיטס הוא שנתן לממוצע ההרמוני את שמו. הוא פתר את בעיית הכפלת הקובייה באמצעות שימוש בעקום שנקרא מאז על שמו "עקום ארכיטס". מקובל לייחס לו את המצאת הבורג. The Oxford Classical Dictionary, eds. S. Hornbowler and A. Spawforth, Third Edition, Oxford, p. 150, s.v. Archytas מדיה וקבצים בנושא ארכיטס בוויקישיתוף ארכיטס, באתר MacTutor (באנגלית) ארכיטס, באתר אנציקלופדיה בריטניקה (באנגלית) ערך זה הוא קצרמר בנושא פילוסופים. אתם מוזמנים לתרום לוויקיפדיה ולהרחיב אותו.
פרקידס

פרקידס איש סירוס (ביוונית עתיקה: Φερεκύδης), בן המאה השישית לפנה"ס היה פרוטו-פילוסוף יווני, ותלמיד של פיטאקוס. הוא נודע כיווני הראשון שכתב פרוזה, על הולדת האלים ועל יצירת היקום. בנוסף לכך, האמין באלמותיות הנשמה. The Oxford Classical Dictionary, eds. S. Hornbowler and A. Spawforth, Third Edition, Oxford, p.1157, s.v. Pherekides מדיה וקבצים בנושא פרקידס בוויקישיתוף פרקידס, באתר אנציקלופדיה בריטניקה (באנגלית) ערך זה הוא קצרמר בנושא פילוסופים ובנושא יוון העתיקה. אתם מוזמנים לתרום לוויקיפדיה ולהרחיב אותו.
גלאוקון

גלאוקון (ביוונית: Γλαύκων;‏ נולד ב-445 לפנה"ס באתונה) היה בנו של אריסטון ואחיו הגדול של הפילוסוף אפלטון. הוא מוזכר בדיאלוגים שונים של אפלטון, אך הוא בולט בעיקר בחיבור "המדינה". בספר השני של הרפובליקה הוא דן עם סוקרטס על היווצרות המדינה. הדיון מתחיל מתוך הנחת היסוד ששותפות היא הכרחית כדי לספק את צורכי האדם, כך מפתח סוקרטס את שאלת המהות של כל אדם ואדם בקהילה. בדיאלוג בספר השני של המדינה נוטה גלאוקון בעיקר להסכים עם סוקרטס, בנסיבות שונות הוא אף מנסה להתעמת, אך סוקרטס לכאורה מצליח להוכיח לו באמצעות שורה של שאלות לוגיות כי הוא טועה. ערך זה הוא קצרמר בנושא פילוסופים. אתם מוזמנים לתרום לוויקיפדיה ולהרחיב אותו.
ארנה דאס דונאס

ארנה דאס דונאס (בפורטוגזית: Arena das Dunas) הוא אצטדיון כדורגל הממוקם בנאטאל, בירתה של מדינת ריו גראנדה דו נורטה שבברזיל. האצטדיון תוכנן בעקבות בחירת נאטאל כאחת הערים אשר יארחו משחקי מונדיאל 2014 והוא ממוקם באתר בו עמד קודם האצטדיון "משאדאו". תכולתו הרשמית של ארנה דאס דונאס היא של 32,000 צופים, אך לעת המונדיאל הוגדלה תכולת האצטדיון לכ-38,958 צופים באמצעות יציעים זמניים. ארנה דאס דונאס תוכנן להיות אצטדיון ידידותי לסביבה, וזכה בשני פרסים בתחרות של אדריכלות קורפורטיבית בברזיל. שם האצטדיון מתייחס לאזור הדיונות שבנאטאל, אשר משתרע על שטח גדול ומושך מספר רב של תיירים מברזיל ומחוץ לה. עבודות הבנייה החלו ב-15 באוגוסט 2011, איחור של 15 חודשים מהמתוכנן. האצטדיון נחנך ב-26 בינואר 2014. במסגרת מונדיאל 2014 נבחר האצטדיון לארח ארבעה משחקים משלב הבתים של הטורניר. להלן רשימת המשחקים שנערכו באצטדיון בזמן הטורניר. שעות המשחקים הן בזמן UTC-03. מדיה וקבצים בנושא ארנה דאס דונאס בוויקישיתוף אתר האינטרנט הרשמי של ארנה דאס דונאס תיאור האצטדיון באתר פיפ"א. (באנגלית) מידע נוסף באתר The Stadium Guide. (באנגלית) יאיר קטן ואליסף דעואל, הערים המארחות: נאטאל במונדיאל, באתר ynet, 20 במאי 2014 ערך זה הוא קצרמר בנושא כדורגל ברזילאי ובנושא אצטדיונים ומתקני ספורט. אתם מוזמנים לתרום לוויקיפדיה ולהרחיב אותו.
ג'קי סנדלר

ג'קלין סמנתה "ג'קי" סנדלר (באנגלית: Jacqueline Samantha "Jackie" Sandler; נולדה ב-24 בספטמבר 1974) היא שחקנית קולנוע, מדבבת ודוגמנית עבר אמריקאית שהתגיירה. נולדה בשם ג'קלין סמנתה טיטון (Jacqueline Samantha Titone) בעיר קורל ספרינגס, פלורידה שבארצות הברית, למשפחה נוצרית ממוצא איטלקי, הוריה התגרשו כשהייתה צעירה. היא התגיירה לפני חתונתה עם אדם סנדלר. במהלך לימודיה בתיכון היא החלה לדגמן, בהתחלה עבור פרסומות ארציות בפלורידה ובהמשך גם בפרסומות גדולות יותר. בשנת 1999 פרצה ג'קי טיטון לתודעה כששיחקה את סאלי בסרט "הג'יגולו מת מצחוק", לצידו של רוב שניידר. שניידר התרשם ממנה והמליץ לחברו הטוב, אדם סנדלר, לתת לה תפקיד בסרט דרמה-קומית שסנדלר הצטלם אליו באותה העת "ביג דדי". טיטון קיבלה בסרט תפקיד קטן כמלצרית והייתה גם עוזרת מוזיקה. בשנת 2000, היא שיחקה את ג'נה בסרט "שטן על הזמן", לצידם של אדם סנדלר, ריס וית'רספון, פטרישה ארקט וקוונטין טרנטינו. שנתיים לאחר מכן, טיטון קיבלה תפקיד ראשי בסרט האנימציה "8 לילות מטורפים" (העוסק בחנוכה), כשדיבבה את ג'ניפר. בסרט, לראשונה בקריירה שלה, טיטון קיבלה תפקיד משמעותי בסרט לצידו כוכב הוליוודי, אדם סנדלר. בשנת 2003, דני דה ויטו הציע לה תפקיד כברמנית בסרט הקומדיה "דופלקס". בשנת 2004, קיבלה סנדלר תפקיד קטן בסרט "50 דייטים ראשונים", לצדו של בעלה הטרי אדם סנדלר, ולצידה של דרו ברימור. בשנת 2006 שיחקה בקומדיית הספורט "חמים על הספסל" שביים דניס דוגן. בשנת 2007 הופיעה סנדלר בפרק אחד בסיטקום "מלך השכונה". בשנת 2012 דיבבה סנדלר את מרתה בסרט "מפלצת של מלון". סנדלר גם גילמה את דמותה של ג'קי טרדיאו בשנת 2013, בסרט "מגודלים 2". באוקטובר 2023, סנדלר, יחד עם שחקנים, קומיקאים ומנהלי בידור מהוליווד חתמו על מכתב פתוח לנשיא ביידן. הם קראו לשחרור בני ערובה המוחזקים על ידי ארגון הטרור חמאס. הקמפיין שהושק לצד המכתב נקרא #NoHostageLeftBehind. המכתב מדגיש את הרצון לחופש הן לישראלים והן לפלסטינים לחיות בשלום ומגנה את האלימות של חמאס. בשנת 2001 החלה טיטון לצאת עם השחקן והקומיקאי האמריקאי-יהודי אדם סנדלר, וב-22 ביוני 2003 השניים נישאו. טיטון שגדלה כנוצרייה, התגיירה בטרם נישואיה לסנדלר. לזוג שתי בנות שחקניות (כיכבו בסרט "את מה-זה לא מוזמנת לבת מצווה שלי"): סיידי סנדלר וסאני סנדלר. ג'קי סנדלר, במסד הנתונים הקולנועיים IMDb (באנגלית) ג'קי סנדלר, באתר AllMovie (באנגלית) ג'קי סנדלר, באתר Rotten Tomatoes (באנגלית) ג'קי סנדלר, במסד הנתונים הקולנועיים KinoPoisk (ברוסית) Matt Donnelly, Hollywood Stars and Executives Thank President Biden for Leadership, Call for Release of All Hamas Hostages, Variety, ‏2023-10-23 (באנגלית אמריקאית)
ליאת רגב

ליאת רגב (נולדה ב-12 בפברואר 1974) היא מגישת רדיו וטלוויזיה ישראלית, בכאן ב' ובערוץ כאן 11. נולדה בכפר ידידיה. משנת 1994 עוסקת בהגשה ועריכת תוכניות בטלוויזיה וברדיו. בערוץ 3 בכבלים הגישה את תוכנית האירוח "שישבת" ואת מהדורת החדשות המקומיות "זמן ירושלים". בערוץ הראשון הגישה את התוכניות "שעון החול" ו"בוקר טוב ישראל". בשנים 2003–2008 הגישה את תוכנית הבוקר "עניין אחר" ברשת ב'. הגישה את תוכנית התרבות "מאחורי הקלעים" בערוץ הראשון. ערכה והגישה ברשת ב' את התוכניות "סידורים לשבת" ו"עוד מעט שבת" בימי שישי ואת תוכנית האקטואליה "מעבירים לראשון" במוצאי שבת. בערוץ הראשון הגישה את תוכנית האקטואליה "ערב טוב ישראל" ואת "המוסף". בנוסף, שימשה מנחה ב"תוכניות ספיישל" שונות בנושאי תרבות, יהדות ורוחניות, כגון סדרת התוכניות "התחדשות" ובה שיחות עם אנשי רוח. ב-2017 החלה להנחות את התוכנית "70 פנים" בכאן 11. השתתפה במיזם "929 - תנ"ך ביחד" והגישה פינות יומיות עם הרב בני לאו באתר המיזם. לאחר פטירתה של ענת דולב בפברואר 2016, הגישה את תוכנית הרדיו "בשלוש עם ענת דולב" ברשת ב'. מפברואר 2018 מגישה את התוכנית "בחצי היום השישי" בכאן ב' ואת התוכנית "מעבירים לראשון" בשבת בערב. ממרץ 2023 מנחה את הפודקאסט בזמן הזה הבוחן שאלות ציבוריות-הלכתיות בראי הספרות היהודית בשיתוף רבנים וחוקרים. לרגב תואר ראשון במשפטים מאוניברסיטת תל אביב ותואר שני בפילוסופיה יהודית מאוניברסיטת בר-אילן. מדיה וקבצים בנושא ליאת רגב בוויקישיתוף ליאת רגב, ברשת החברתית אקס (טוויטר) ליאת רגב, באתר רשת ב' ליאת רגב, באתר קבלה לעם עידן יוסף, "הודחתי משידור בחופשת לידה", באתר News1 מחלקה ראשונה, 6 בדצמבר 2011 https://www.kan.org.il/content/kan/podcasts/p-8103/ ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
אסתי פרז

אסתי (אסתר) פּרז בן-עמי (נולדה ב-19 באפריל 1966) היא עיתונאית ישראלית, מגישת יומן הצהריים "בחצי היום" בתחנת הרדיו כאן ב' של תאגיד השידור הישראלי ובעבר ברשת ב' של קול ישראל. קודם לכן, שימשה במשך כ-20 שנה ככתבת ושדרנית בתפקידים שונים. היא זכתה במספר פרסים על הצטיינותה העיתונאית ועל הגשת יומן הצהריים "בחצי היום". פרז נולדה וגדלה בקריית ביאליק. בנעוריה למדה בבית הספר אורט ביאליק. בצבא שירתה בחיל המודיעין. בשנים 1986–1989 למדה לתואר ראשון בעבודה סוציאלית באוניברסיטה העברית בירושלים. התמחתה בלימודיה כקצינת מבחן לנוער וסיימה בהצטיינות. את דרכה העיתונאית החלה במקומונים בצפון. כתבה בעיתון "צפון 1" בעכו ואחר כך בעיתון המקומי "ירושלים". בהמשך דרכה העיתונאית עברה לעיתון "חדשות" ושימשה ככתבת המשטרה והפלילים של העיתון בירושלים עד יום סגירתו בסוף שנת 1993. עם סגירת "חדשות" התקבלה לעבודה ברדיו ברשת ב'. הייתה כתבת לענייני עלייה וקליטה, ובהמשך כתבת לענייני משפט. ככתבת משפט זכתה בשנת 2000 בפרס מנכ"ל רשות השידור על שם אילן רועה על הצטיינות בתפקידה. אחרי שהייתה כתבת שטח במשך שנים, השתלבה ברשת ב' בהגשת משדרי חדשות ובעריכתם. בין השאר הגישה גם את "הכל דיבורים". ב-11 בספטמבר 2001 שידרה פרז את אסון התאומים, משדר שהחל בארבע אחר-הצהריים ונמשך עד הלילה. מ-2007 פרז הייתה המגישה של יומן הצהריים "בחצי היום", מדי יום בין השעות 12:00 ל-14:00. ב-15 במאי 2017, החלה לשדר ברשת ב' החדשה במסגרת תאגיד השידור הישראלי. בשנת 2015 זכתה אסתי פרז שנית בפרס מנכ"ל רשות השידור על שם אילן רועה, הפעם על הגשת "בחצי היום". בנוסף, באותה השנה זכתה תוכניתה "בחצי היום" בפרס תוכנית האקטואליה הטובה ביותר. הפרס הוענק בכינוס העיתונאים באילת. ועדת הרדיו קבעה כי "צוות יומן הצהריים של קול ישראל הוא דוגמה לנחישות ולהתמדה בחתירה למצוינות עיתונאית. הענקת הפרס לצוות המייצג את קולו האמיץ והברור של ציבור העיתונאים בקול ישראל, מהווה גם הערכה רבה והוקרה למערכת העיתונאית של קול ישראל". פרז מתגוררת במודיעין, נשואה לשמעון בן עמי ואם לשלושה ילדים. אסתי פרז, ברשת החברתית אקס (טוויטר) ע"פ דבריה בסוף תוכניתה האחרונה ברשת ב', הובא גם בחדשות ערוץ 2 בערב בתאריך 10.05.17
Lego House

Lego House (בעברית: בית מלגו) הוא הסינגל השלישי בסדרת הסינגלים מהאלבום "+" ומבוצע על ידי אד שירן. השיר אשר פורסם ב-11 בנובמבר 2011, נכתב על ידי אד שירן, ג'ייק גוסלינג וכריס לאונרד והופק על ידי ג'ייק גוסלינג. השיר זכה במקום החמישי במצעד השירים הבריטי, בנוסף השיר זכה להופיע בתחנת ברדיו "BBC Radio 1" ובתחנת הרדיו "BBC Radio 2". מידע על הסינגל "Lego House" באתר מיוזיק בריינז מידע על היצירה "Lego House" באתר Discogs סרטון השיר "Lego House" באתר יוטיוב
גריטה

גריטה היא דרך למחזור מתכת מכלי תחבורה, כגון אוניות, מכוניות ורכבות. העיר אלאנג בהודו מובילה בעולם בתחום פירוק אוניות ומיחזור מתכת. בשטח המספנות באלאנג ממחזרים כמחצית מכלל האוניות המוצאות משירות פעיל סביב העולם. המספנות נמצאות במפרץ חמבאט. מכליות ענק, אוניות גלנוע ואוניות מכולות מועלות על החוף בעת הגאות ועם בוא השפל, מאות פועלים מפרקים את האונייה, תוך העברת כל חלק מתאים למיחזור. עשרות אלפי פועלים עובדים באלאנג בפירוק אוניות ומיליוני טונות של פלדה ממוחזרות מן האוניות. מדינות רבות באירופה הציגו תוכניות גריטה בקנה מידה גדול עם תמריץ כלכלי, במטרה להגדיל את הביקוש בשוק במגזר התעשייתי, בתקופת המיתון העולמי שהחל בשנת 2008. בישראל הופעלה תוכנית גריטה, שהיא תוכנית ממשלתית המקדמת החלפה של כלי רכב ישנים עם כלי רכב מודרניים. לתוכניות גריטה בדרך כלל יש מטרה כפולה של המרצת תעשיית הרכב מצד אחד, והסרת כלי רכב ישנים מהכביש, מצד שני. כלי רכב מיושנים מהווים מפגע סביבתי בהיותם בעלי פליטה גבוהה של גזים מזהמים ורעילים, ומפגע בטיחותי בשל התיישנות מכלוליהם וחוסר במערכות בטיחות מודרניות. בתחילת 2013 הופסקה תוכנית הגריטה בישראל מפאת היעדר תקציב. טרנטה ניר בן-טובים‏, תכנית הגריטה חוזרת, באתר וואלה, 20 בספטמבר 2012 תוכנית לגריטת כלי רכב ישן, באתר משרד הרישוי ערך זה הוא קצרמר בנושא טכנולוגיה. אתם מוזמנים לתרום לוויקיפדיה ולהרחיב אותו.
או'בריאן

או'בריאן או אובריאן (באנגלית: O'Brien) הוא שם משפחה האם התכוונתם ל... אד או'בריאן – מוזיקאי אנגלי דן או'בריאן – אתלט אמריקאי איאן או'בריאן – שחיין אוסטרלי לוסי או'בריאן – סופרת ועיתונאית בריטית שיצירתה מתמקדת בנשים במוזיקה מיילס או'בריאן – דמות בסדרה מסע בין כוכבים: הדור הבא עדנה או'בריאן – סופרת אירית פול או'בריאן – שחקן אוסטרלי פרי או'בריאן – אתלט אמריקאי קונאן או'בריאן – קומיקאי ומנחה טלוויזיה אמריקני קלואי או'בריאן – דמות בסדרה 24 דילן או'בריאן – שחקן ג'וליה או'בריאן – שחקנית שון או'בריאן (אנ') – נשיא ארגון העובדים של ארצות הברית וקנדה (אנ')